Hanne Ravn Larsen havde fuld fart på karriere og familieliv indtil for cirka et år siden. Her begyndte hun at blive så plaget af stress, at hun måtte lade sig sygemelde. - Jeg sov dårligt om natten, fik mareridt, problemer med at få vejret og kunne i perioder ikke mærke hverken mine hænder eller fødder, fortæller Hanne Ravn Larsen, der er sygeplejerske og souschef på Ortopædkirurgisk Ambulatorium, Aalborg Universitetshospital. Hendes kollega Tina Toft Jacobsen kan fortælle en næsten identisk historie. Indtil for knap et år siden havde hun travlt som hjemmesygeplejerske i Frederikshavn. - Min hverdag var hektisk, og det havde jeg det sådan set okay med, men jeg begyndte at føle, at jeg ikke slog til og ikke nåede det jeg selv synes, at jeg skulle, fortæller Tina Toft Jacobsen. Både Tina og Hanne blev ramt af det der populært kaldes "sød pige syndromet". Et syndrom, der rammer især kvinder i plejesektoren. De vil frygtelig gerne gøre det så godt som muligt for deres patienter, så ofte glemmer de sig selv. Og den erfaring har både Tina og Hanne. - Det meste chokerende var, at jeg lod mig selv komme så langt ud, at jeg til sidst brød sammen. Jeg ville ikke erkende, at jeg havde stress før min familie satte foden i døren og forlangte at jeg fik hjælp, siger Hanne Ravn Larsen. Hun er i dag tilbage på arbejde og er opmærksom på sig selv. En af kurene mod stress er faktisk meget enkel. - Man skal lære at sige nej. Det nytter ikke at påtage sig flere opgaver end man kan klare, så det råd vil jeg halt klart give videre: Lær at sige nej!, siger Hanne Ravn Larsen. Tina Toft Jacobsen har også lært at sige nej på en anderledes konkret måde. Hun har indtil videre valgt at sige farvel til jobbet som sygeplejerske, fordi alene tanken om at vende tilbage har givet angstanfald. - Jeg har tænkt over det mange gange og har grædt og været fortvivlet, men nu hvor jeg har taget min beslutning kan jeg mærke, at det er det rigtige for mig og min familie, Siger Tina Toft Jacobsen. Den snart tidligere hjemmesygeplejerske satser i stedet på en fremtid som zoneterapeut, og hun starter snart i virksomhedspraktik i en privat virksomhed i Frederikshavn.

Referat:
Sygeplejersker er uddannede til at tage vare på deres patienter, men de er til gengæld dårlige til at tage vare på sig selv. Deres fag er blandt de mest stressramte i Danmark.